**Gen. 6:1-8**

**“God het genoeg gehad, maar Hy bly getrou.”**

*Andries Burger, GK Pinetown, 28 Julie 2019*

Kinders **OPNEEM**

Al is ons wetenskap en tegnologie ligjare verder as in die tyd voor die sondvloed, het ons verlede week besef dat die geestelike lewe van ons samelewing vandag nie soveel verskil van die samelewing destyds nie.

Gen. 4 vertel van die goddelose deel van die samelewing – Kain se nageslag met soveel liefde en vir hulleself dat hulle God minag;

En Gen. 5 weer die gelowige nageslag van Set wat God aanbid het en Hom so lief gehad het dat hulle hulleself min ag.

Ons het gesien dat die verskil nie uit hulleself was nie, maar hulle het God aanbid, hulle het in Hom geglo en vasgehou aan sy belofte van die Een wat sou kom om die duiwel te oorwin – Jesus Christus.

Maar dit het nie so gebly nie, die vrot van mens se sondige aard het uiteindelik ook die nageslag van Set laat ontaard. So erg dat God besluit het om ŉ einde daaraan te maak.

**<< Lees Gen. 6: 1-8 NAV>>**

Hierdie is seker een van die mees omstrede gedeeltes in die Bybel.

Twee weke gelede het ek Dinsdagaand by ons Bybelstudie gesê dat ek hierdie gedeelte maar gaan oorslaan want ek het geen idee gehad wat die beteken nie, geen benul gehad van wat die Here hiermee vir die gemeente wil sê nie.

Dit is asof dit wat ons sopas gelees het nie eers in die Bybel pas nie.

*Gevalle engele, demone trou met mense en hulle kinders is reuse..?*

Dit klink soos iets uit ŉ boek oor die valse gode van die Griekse mitologie.

Soos hulle geglo het aan Hercules of Achilles of Helen van Troje – demi-gode wat kinders was van ŉ goddelike pa en ŉ menslike ma.

Dit pas net nie in by enigiets anders wat in die Bybel gesê word nie.

My lewe lank al lees ek hier verby omdat ek vrede gemaak het dat ek die waarskynlik nie hoef te verstaan nie.

En dis wat ek gedink het om steeds te doen.

Maar dit is nie waarvoor die Here my geroep het in die gemeente nie, nè?

Ek moet sy volle raadsplan aan julle verkondig – ook die dele wat lyk of dit moeiliker is om te verstaan.

Ek sê spesifiek dit “lyk” moeilik om te verstaan, want as jy dit eers snap sal jy agterkom dat dit nie eintlik so moeilike is nie.

Ek wil julle wys hoe ons by die regte verstaan uitkom, en daarna kan ons besin oor wat die boodskap daarvan is vir jou en my in vandag se lewe.

Ek gaan dus begin om eers meer te verduidelik oor die Bybel interpretasie as wat jy gewoonlik in ŉ preek sal hoor.

Ek weet almal hou nie altyd daarvan nie, maar my oogmerk daarmee is om julle te wys hoe mens met die Bybel werk wanneer jy regtig wil agterkom wat ŉ teks beteken.

Dit is regtig belangrik dat jy dit self ook sal kan doen wanneer jy wil weet wat sê die Bybel regtig.

Byt net ŉ bietjie vas, ek sal dit eenvoudig probeer hou.

Ons kyk eerste na wat bedoel word in v.2 en 4 met die “hemelwesens” wat met die mense se dogters getrou het.

Daar is drie sleutels wat my gehelp het om agter die kap van die byl te kom, en nog een wat gehelp het dat ek regtig seker is dat ek dit reg verstaan.

Die eerste sleutel om enige teks te verstaan is om seker te maak van wat regtig daar staan.

Die beste is om dit in die oorspronklike taal te kan lees, Hebreeus in hierdie geval. Baie min van ons kan dit doen, en daarom is dit goed dat jy nie net een vertaling lees nie.

Die 1933 Afrikaanse Bybel vertaal die Hebreeus direk as, “seuns van God” wat met “dogters van die mens” getroud is. Meeste Engelse vertalings doen dit ook. In die nuwe Direkte Vertaling word dit ook as “hemelwesens” vertaal, maar met ŉ voetnota by wat sê dat die oorspronklike eintlik “seuns van God” is.

Daar staan dus eintlik “kinders van God” en nie “hemelwesens” nie.

Waarom vertaal party dit dan as “hemelwesens” of selfs direk as “engele” soos in die Bybel vir Almal?

Die tweede sleutel is om dit wat hier staan en hier bedoel word te vergelyk met die res van die Bybel. Dit is mos een saamgestelde boodskap van dieselfde God.

Wel, “seuns van God” kán “hemelwesens” of “engele” beteken.

Dieselfde woord vir “seuns van God” word in Job gebruik waar die “kinders van God”, “hemelwesens” of “engele” voor God se troon verskyn (Job 1:6 en 2:1).

Maar dit kan ook iets ánders beteken.

In Hos. 1:10 byvoorbeeld word die Israel, “kinders van die lewende God” genoem. Adam word bv. in Luk. 3:38 ŉ “seun van God” genoem.

Lukas, en Johannes, en Paulus noem gelowiges gereeld “kinders van God”.

Dus kan “seuns van God” ook verwys na manlike gelowiges, kinders van God.

Watter betekenis is dan nou reg hier in Gen. 6:1 en 6:4?

Hiervoor gebruik ons ŉ derde sleutel om die teks reg te verstaan – die konteks waarbinne dit gebruik word, hoe dit inpas by die gedeeltes voor en na die teksgedeelte wat ons ondersoek.

Hierdie verse is deel van ŉ verhaal of ŉ verduideliking van die geskiedenis van die God en die mens.

In die deel net vóór hierdie verse gaan Gen. 4 oor mense wat hulleself bo God verhef het, (Kain se nageslag met Lameg as uitstaande voorbeeld) en

in Gen. 5 gaan dit oor mense wat in God geglo en Hom aanbid het, en wat gelewe het soos God wil (Set se nageslag met Henog as uitstaande voorbeeld).

In die deel net ná die verse wat ons wil verstaan gaan dit oor God se oordeel oor ál die mense – Kain se nageslag én Set se nageslag ook.

Die verse waarna ons kyk wil dus vertel hoe dit gebeur het dat God se oordeel nie net oor Kain se nageslag gekom het nie, maar ook oor Set se nageslag. Wat het dan gebeur dat Set se nageslag ook goddeloos en boos geword het?

Die Bybel is ŉ boek vir gewone mense om te verstaan en as daar dan ŉ moeilike, byna onverstaanbare en selfs onlogiese keuse is vir “kinders van God” en daar is ŉ ander keuse wat logies en normaal inpas by die hele gedeelte, dan is die eenvoudige logiese keuse meestal die regte een.

En die eenvoudige logiese keuse wat presies inpas by die konteks, is dat “seuns van God” in hierdie geval van Gen. 6:2

nie “hemelwesens” of “engele” bedoel nie,

maar seuns van mense wat in God geglo en Hom aanbid het –

seuns in die gelowige nageslag van Set.

Die vierde sleutel gebruik ons om seker te maak dat ons dit reg verstaan.

Ons is mos nie die eerste of enigste gelowiges wat dit probeer verstaan nie?

Jy lees wat ander oor die teks skryf, en jy toets jou verstaan by mense wat meer weet as jyself.

Maar nie sommer enigeen nie, pas op vir mense wat jy nie ken nie – bly van die TV, en van Google, en van sosiale media af weg as jy die Bybel reg wil verstaan. Moenie jou antwoorde daar gaan soek of daar gaan toets nie.

Iemand het gesê jy moet versigtig kies saam wie jy die Bybel lees.

Ek het ŉ paar kommentare oor hierdie teks gaan lees.

Party noem al die moontlike verklarings sonder om dan een te kies.

Party kies wel die “hemelwesens” opsie,

maar die mense saam wie ek die Bybel lees – soos o.a. Augustinus, Luther, en Calvyn – maak ook die keuse vir “seuns van gelowiges, nageslag van Set”.

Dit bevestig vir my dat my huiswerk geloofwaardig is – dat dit nie gaan oor gevalle engele nie, maar gevalle mense, seuns van Set se nageslag.

Om te verstaan wat in v.4 met “reuse” bedoel word, gaan ek nie nou weer ŉ hele verduideliking gee nie.

In kort – dit is ŉ onbekende Hebreeuse woord wat niemand eintlik verstaan nie, daarom vertaal sommiges dit nie en hou die Hebreeuse woord “Nefilim”.

Maar in hierdie geval (v.4) verduidelik die teks self wat bedoel word, “*Hulle*, (hierdie onbekende Nefilim) *was die sterk mense van die ou tyd, die manne van naam.”*

Uit die konteks kan ons aflei dat dit nie gelowige “manne van naam” was soos ons met Luther en Calvyn sou bedoel nie. Dit was goddelose manne van naam wat God se toorn opgewek het – dalk iemand soos Hitler en nog baie erger...

Dis genoeg verduidelik oor hoe mens die Bybel op die regte manier moet ondersoek en wat hier bedoel word.

Wat is die boodskap en wat het dit met jou en my te doen in vandag se lewe?

Die kernboodskap is in v. 5 – 7 en vers 1-4 is eintlik ŉ bewys daarvan.

Al die mense was verdorwe of vrot van sonde, vir hulle hele lewe lank was hulle gesindheid sleg. Uiteindelik het almal die pad geloop van Kain se nageslag.

Hoe het dit gebeur?

Selfs die gelowige nageslag van Set se seuns het nie gevra watter meisie God vir hulle as vrouens bedoel het nie. Geloof in God was nie meer vir hulle belangrik nie. Hulle het gekies wie vir hulle mooi was, uiterlike skoonheid en verloklikheid was belangriker as karakter en geloof.

Daar is niks verkeerd om ŉ mooi meisie te wees nie, en ook nie om met ŉ mooi meisie te trou nie. Maar die verse sê dat hulle eie begeertes het belangriker geword as geloof in God.

Dit gaan nie net oor die keuse van ŉ vrou nie – dit is ŉ baie treffende voorbeeld en ons kan sien hoe dit sal skeefloop – maar as enige van ons eie begeertes belangriker word as geloof in God – dan gaan dit ŉ gemors afgee op alle terreine van jou lewe.

Dis wat die skrywer wil sê – selfs die seuns uit die vrome nageslag van Set het skeef gedraai; weg van Hom af agter hulle eie begeertes en wellus aan.

En dit het so erg skeefgeloop dat daar bedugte “manne van naam” onder hulle kinders was.

Dit het so erg geword dat God baie ontsteld was, gegrief en hartseer oor die mens en sy sonde.

Hy besluit “genoeg is genoeg”,

Hy gaan ŉ einde daaraan maak,

*“Ek gaan die mens wat Ek geskep het, wegvee van die aarde af...”*

God is Koning,

en as mense dink hulle kan aanhou en al erger in opstand kom teen God daarmee wegkom maak hulle ŉ enorme fout.

God sal die laaste sê hê.

Maar soos met Evan en Kain gee God weer genade – nog 120 jaar sal die mens lewe, en dan sal die oordeel hulle tref. 120 jaar van genadekans, kans vir bekering en terugkeer.

(Daar is mense wat dink God bedoel het dat mense nie meer so oud sal word as voorheen nie, maar voortaan net sowat 120 jaar. Dit is nie wat Hy bedoel het nie en ons want dit het nie so gebeur nie, Na die vloed was daar nog mense wat baie oud geword het – Sem 650, Arpagsad 438, Selag 433, Heber 464, om ŉ paar te noem.)

Soos Jona later vir Nineve 40 dae genadetyd vir bekering sou gee, so gee God hier 120 jaar – maar helaas, daar is geen omkeer meer nie.

Die mens is so verdorwe dat ons op ons eie net agteruitgaan – al verder van God af al dieper in die vrotheid van sonde.

Nie net die nageslag van die slegte Kain nie, ook die nageslag van die vrome Set en Henog, ook vandag se mense soos ek en jy...

Wat van God se belofte aan Eva en Adam dat daar uit haar saad Een sal kom om die duiwel te oorwin en met sonde af te reken?

Genade op genade – daar is een man en sy gesin wat nog saam met God lewe, nog glo in die Redder wat God belowe het sal kom ... Noag (v.8)

God bly getrou aan sy belofte van die Redder wat sou kom, en deur die gelowige Noag en sy gesin te red verseker Hy sy koms uit Noag se nageslag.

En Hy het gekom – Jesus Christus ons Here.

Noag het geglo Hy sál nog kom, ons weet Hy het rééds gekom.

Hy het vir sonde aan die kruis gesterf, Hy het die duiwel verslaan en die dood oorwin, Hy het uit die dood opgestaan.

Soos Noag kry ons uit genade en deur geloof deel aan Christus en al sy gawes.

Deur ons Redders se oorwinning is ons wat in Hom glo versoen met God.

Gelowiges is kinders van God – en daarom moet ons lewens, ons gedagtes, ons woorde, en ons dade dit wys...

Moenie soos die wêreld word nie, moenie jou eie begeertes gebruik wanneer jy besluite neem nie.

Hou op daarmee as jou begeertes jou lewe bepaal, God is geduldig en Hy gee nog genadetyd (2 Pet. 3:9). Maar onthou dat die dag verseker sal kom wanneer Hy weer sal besluit dat genoeg nou genoeg is. En dan is dit te laat...

Geloof in God, liefde en verering vir Hom moet ons besluite bepaal.

Of dit nou is om ŉ vrou of ŉ man te kies, of dalk om iets te koop of te verkoop, , om te besluit watter loopbaan jy wil volg, met wie jy gesels en waaroor jy gesels...

Moenie jou eie begeertes eerste stel nie, moenie soos die wêreld dink en doen nie.

Geloof in God is belangriker as alles. Vra en soek na wat Hy wil hê, wat Hom sal verheerlik, wat sy Koninkryk sal laat kom, en wat sy Naam sal Heilig.

En as jy daarmee struikel en sukkel – onthou sy liefde en sy genade,

en gryp in geloof was aan die verlossing en die redding deur Jesus Christus,

Hy het reeds die oorwinning behaal.

In Hom is daar geen veroordeling meer nie, net vrede en blydskap en heerlikheid saam in sy teenwoordigheid – nou en vir ewig.

Mag jou besluite duidelik getuig daarvan dat dit nie gaan oor jou nie, maar oor God,

nie jou begeertes en waarvan jy hou eerste of enigste in jou oorweging nie,

Laat dit duidelik wees dat jou besluite berus op dit wat Hom sal verheerlik,

wat sy Koninkryk sal bevorder,

wat Sy Naam sal Heilig.

Amen